Κανονισμός (ΕΚ) αριθ. 649/2001 της Επιτροπής

της 30ής Μαρτίου 2001

για παρέκκλιση, όσον αφορά τα γεωργοπεριβαλλοντικά μέτρα, από τον κανονισμό (ΕΚ) αριθ. 1750/1999

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2078/92 του Συμβουλίου, της 30ής Ιουνίου 1992, σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου(1), όπως τροποποιήθηκε από τον κανονισμό (ΕΚ) αριθ. 2772/95 της Επιτροπής(2), και ιδίως το άρθρο 9,

τον κανονισμό (ΕΚ) αριθ. 1257/1999 του Συμβουλίου της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(3), και ιδίως το άρθρο 34,

Εκτιμώντας τα ακόλουθα:

(1) Το άρθρο 12 του κανονισμού (ΕΚ) αριθ. 1750/1999 της Επιτροπής, της 23ης Ιουλίου 1999, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπ υξης από το Ευρωπαϊκό Γεωργικό Ταμείο Προσανατολισμού και Εγγυήσεων(4), όπως τροποποιήθηκε από τον κανονισμό (ΕΚ) αριθ. 2075/2000(5), καθορίζει τις προϋποθέσεις που πρέπει να πληροί η ανάληψη υποχρέωσης για εκτατικοποίηση της κτηνοτροφίας ή για διαχείριση της κτηνοτροφίας με άλλους τρόπους. Σύμφωνα με το άρθρο αυτό, η πυκνότητα ζωικού κεφαλαίου καθορίζεται αφού ληφθεί υπόψη το σύνολο των βοσκόντων ζώων στην εκμετάλλευση.

(2) Λόγω της δυσχερούς θέσεως της αγοράς του βοείου κρέατος που προκύπτει από ισχυρή πτώση της ζήτησης, που συνδέεται κυρίως με την έλλειψη ενδιαφέροντος των καταναλωτών οι οποίοι ανησυχούν από την αύξηση του αριθμού των περιπτώσεων κρουσμάτων σπογγώδους εγκεφαλοπάθειας των βοοειδών, σημαντικός αριθμός ζώων παραμένει στην εκμετάλλευση. Τα ζώα αυτά λαμβάνονται υπόψη για τον καθορισμό του συντελεστή πυκνότητας της εκμετάλλευσης και ο γεωργός μπορεί, για το λόγο αυτό να μην λαμβάνει την ενίσχυση που προβλέπεται και να εφαρμοσθούν σ' αυτόν κυρώσεις για αθέτηση της υποχρεώσεώς του.

(3) Για να μην τιμωρηθεί ο γεωργός από αυτή την εξαιρετική κατάσταση, πρέπει, και αυτό για περιορισμένη περίοδο για να μην επιφέρει ζημία στην περιβαλλοντική διάσταση αυτού του τύπου δεσμεύσεων, να εφαρμοσθεί κατ' αποκοπή διορθωτικός συντελεστής στον αριθμό των μονάδων χονδρών ζώων που διαπιστώνεται στην εκμετάλλευση για την εν λόγω περίοδο για να καθορισθεί ο συντελεστής πυκνότητας, με την επιφύλαξη ότι ο γεωργός θα αποδείξει την επίπτωση της εξαιρετικής κατάστασης της αγοράς επί του εκτατικού χαρακτήρα της εκμετάλλευσής του, χωρίς ωστόσο να προσβάλει την αρχή της εκτατικοποίησης.

(4) Εάν από την εφαρμογή του συντελεστή δεν είναι δυνατόν να τηρηθεί η πυκνότητα ζωικού κεφαλαίου που καθορίστηκε στην υποχρέωση ή εάν η δύσκολη κατάσταση της αγοράς βοείου κρέατος συνεχισθεί και πέραν της περιόδου αυτής, καθιστώντας με τον τρόπο αυτό αδύνατη την τήρηση των περιβαλλοντικών υποχρεώσεων που έχουν κυρίως ως στόχο την εκτατικοποίηση της βοοτροφίας, θα πρέπει να επιτραπεί στον παραγωγό να παραιτηθεί από την υποχρέωσή του πριν από τη λήξη της περιόδου της υποχρέωσης ή να τροποποιήσει την υποχρέωσή του εξαλείφοντας την υποχρέωση εκτατικοποίησης της βοοτροφίας, χωρίς να του επιβληθούν οι κυρώσεις που προβλέπονται κανονικά για τις καταστάσεις αυτές, την επιφύλαξη ότι ο γεωργός θα αποδείξει την επίπτωση της εξαιρετικής κατάστασης της αγοράς επί του εκτατικού χαρακτήρα της εκμετάλλευσης.

(5) Για λόγους ίσης μεταχείρισης, αυτά τα παρεκκλιτικά μέτρα θα πρέπει να εφαρμόζονται με τους ίδιους όρους στις γεωργοπεριβαλλοντικές δεσμεύσεις που έχουν συναφθεί σύμφωνα με τον κανονισμό (ΕΟΚ) αριθ. 2078/92.

(6) Λαμβάνοντας υπόψη την κατάσταση των γεωργών, επιβάλλεται η άμεση έναρξη ισχύος του παρόντος κανονισμού.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γεωργικών διαρθρώσεων και γεωργικής ανάπτυξης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά τη διάρκεια της περιόδου που περιλαμβάνεται μεταξύ της 15ης Οκτωβρίου 2000 και της 16ης Απριλίου 2001 συμπεριλαμβανομένης και κατά παρέκκλιση από το άρθρο 12 του κανονισμού (ΕΚ) αριθ. 1750/1999, ο αριθμός των μονάδων χονδρών ζώων που διαπιστώθηκε στην εκμετάλλευση πολλαπλασιάζεται επί το συντελεστή 0,8.

Ο συντελεστής 0,8 εφαρμόζεται με τους ίδιους όρους στις γεωργοπεριβαλλοντικές δεσμεύσεις που έχουν αναληφθεί σύμφωνα με τον κανονισμό (ΕΟΚ) αριθ. 2078/92.

Το μέτρο αυτό εφαρμόζεται εφόσον έχει αποδειχθεί, προς ικανοποίηση του κράτους μέλους, ότι, λόγω της εξαιρετικής κατάστασης της αγοράς, τα βοοειδή διατηρούνται στην εκμετάλλευσή του μεγαλύτερο χρονικό διάστημα απ' ό,τι σε μια κανονική κατάσταση.

Άρθρο 2

Κατά τη διάρκεια της περιόδου που περιλαμβάνεται μεταξύ της ημερομηνίας ενάρξεως ισχύος του παρόντος κανονισμού και της 15ης Ιουνίου 2001, ο γεωργός μπορεί να παραιτηθεί από τη γεωργοπεριβαλλοντική δέσμευση που έχει αναλάβει δυνάμει του κανονισμού (ΕΟΚ) αριθ. 2078/92 ή του κανονισμού (ΕΚ) αριθ. 1257/1999 ή από το μέρος αυτής της δέσμευσης που αφορά την εκτατικοποίηση της κτηνοτροφίας του, χωρίς να επιβληθούν οι κυρώσεις που προβλέπονται για τέτοιες καταστάσεις.

Το μέτρο αυτό εφαρμόζεται εφόσον έχει αποδειχθεί, προς ικανοποίηση του κράτους μέλους, ότι, λόγω της εξαιρετικής κατάστασης της αγοράς, τα βοοειδή διατηρούνται στην εκμετάλλευσή του μεγαλύτερο χρονικό διάστημα απ' ό,τι σε μια κανονική κατάσταση.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαρτίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 215 της 30.7.1992, σ. 85.

(2) ΕΕ L 288 της 1.12.1995, σ. 35.

(3) ΕΕ L 160 της 26.6.1999, σ. 80.

(4) ΕΕ L 214 της 13.8.1999, σ. 31.

(5) ΕΕ L 246 της 30.9.2000, σ. 46.